I Aalborg faldt der 33 millimeter nedbør på 40 minutter.

De seneste dages solrige vejr er blevet erstattet af mere overskyet og vådt vejr. Det kunne man især opleve, hvis man tirsdag opholdt sig i Aalborg omkring middagstid. DMI har nemlig været tæt på at registrere et dobbelt skybrud på en målestation i byen. Et dobbelt skybrud betyder, at der på 30 minutter er registreret mere en 30 millimeter nedbør, altså dobbelt så meget nedbør som ved et almindeligt skybrud. - Det startede klokken 12.10 og varede cirka frem til 12.50. I den periode faldt der cirka 33 millimeter nedbør, fortæller vagtchef ved DMI, Dan Nilsvall. Selvom man var i Aalborg i det nævnte tidsrum, er det ikke sikkert, man er stødt ind i uvejret. Der kan nemlig være store lokale forskelle. - Der kan falde enorme mængder et sted, mens der 500 meter derfra nærmest ingenting falder, siger Dan Nilsvall. Ikke hverdagskost Et dobbelt skybrud kan give flere forskellige udfordringer. - Når der falder så kraftig regn, så er der risiko for akvaplaning på vejbanerne. Så det kan være farligt at færdes i bil i den type vejr. Derudover risikerer kloaker at flyde over og give oversvømmelser, som kan medføre, at der kommer vand i kældre, siger Dan Nilsvall. Dobbelt skybrud er usædvanligt i Danmark, men den nuværende vejrtype øger risikoen for store regnskyl. - Det er jo ikke hverdagskost, men det indtræffer af og til, når vi har denne vejrtype, hvor der er varm, ustabil og fugtig luft. Men jeg vil ikke sige, det er normalt, slutter Dan Nilsvall. Ifølge DMI er der risiko for skybrud i hele Nordjylland frem til klokken 21 onsdag aften.